জঘন্য ফুটবল, সুপার কাপ থেকে বিদায় ইস্টবেঙ্গলের

ওয়েব ডেস্ক: আইএসএলে (ISL 2024-25) সুপার সিক্সে উঠতে না পারার হতাশা কাটাতে এই টুর্নামেন্টকে পাখির চোখ করেছিল ইস্টবেঙ্গল (East Bengal)। তারা গতবার এই টুর্নামেন্টের চ্যাম্পিয়ন, কাজেই আত্মবিশ্বাস ছিল। সবকিছু ধুয়েমুছে গেল কেরালা ব্লাস্টার্সের (Kerala Blasters) সামনে। ০-২ হেরে কলিঙ্গ সুপার কাপ থেকে বিদায় নিল লাল-হলুদ শিবির। একদিকে মোহনবাগান যখন আইএসএল লিগ-শিল্ড, কাপ জিতে উৎসবে মত্ত, ইস্টবেঙ্গলে শুধুই হতাশার অন্ধকার।

এতটা জঘন্য ফুটবল কেউ খেলতে পারে? ইস্টবেঙ্গলের মতো কেরালাও আইএসএলের সুপার সিক্সে উঠতে পারেনি। তাই এই টুর্নামেন্টের প্রস্তুতির জন্য অনেকটা সময় পেয়েছে দুই দলই। কিন্তু প্রস্তুত দেখাল একটাই দলকে, সেটা কেরালা। ইস্টবেঙ্গলকে দেখে মনে হল সবুজ মাঠে গা মাঘাতে এসেছে। প্রথমার্ধে তবু সমানে সমানে লড়াই হচ্ছিল, দ্বিতীয়ার্ধে স্রেফ আত্মসমর্পণ করল ইস্টবেঙ্গল।

আরও পড়ুন: ২০২৬ বিশ্বকাপ খেলবেন? বড় ঘোষণা মেসির

ডুবে যাওয়া একটা মরসুমে কলিঙ্গ সুপার কাপ ছিল ইস্টবেঙ্গলের ভেসে থাকার খড়কুটো। সেটাও গেল। কোচ অস্কার ব্রুজোঁকে দোষ দিয়ে লাভ নেই। খেলোয়াড়দের মধ্যে দায়বদ্ধতা বলে কিছু চোখে পড়ল না। নক আউট পর্যায়ে ০-২ পিছিয়ে থাকা একটা দল ম্যাচে ফিরে আসার জন্য দাপট দেখাবে। কিন্তু ওই অবস্থাতেও দাপট ছিল কেরালার।

এ ম্যাচ আরও বড় ব্যবধানে হার হয়নি সেটা ইস্টবেঙ্গলের সৌভাগ্য। সবেধন নীলমণি সুপার কাপ থেকে বিদায় নেওয়ায় সমর্থকদের বিক্ষোভ আরও বড় আকার নেবে, তাতে কোনও সন্দেহ নেই। এদিকে ২৬ এপ্রিল কোয়ার্টার ফাইনালে মোহনবাগান সুপার জায়ান্টের মুখোমুখি ইস্টবেঙ্গলকে হারানো কেরালা ব্লাস্টার্স।